b'\n_START_ARTICLE_\nMan\xc5\xa1as (departamentas)\n_START_PARAGRAPH_\nMan\xc5\xa1as (50) (pranc. L\xe2\x80\x99Orne)\xc2\xa0\xe2\x80\x93 Pranc\xc5\xabzijos departamentas \xc5\xa1alies \xc5\xa1iaur\xc4\x97s vakaruose, \xc5\xbdemutin\xc4\x97s Normandijos regione, pavadintas pagal to paties pavadinimo s\xc4\x85siaur\xc4\xaf. Administracinis centras\xc2\xa0\xe2\x80\x93 Sent Lo (Saint-L\xc3\xb4). Generalin\xc4\x97s tarybos pirmininkas \xc5\xbdanas Fransua Legranas (Jean-Fran\xc3\xa7ois Le Grand)._NEWLINE_Departamente 4 apskritys, 52 kantonai, 47 municipaliniai susivienijimai ir 602 komunos. Plotas\xc2\xa0\xe2\x80\x93 5 938\xc2\xa0km\xc2\xb2. 1999\xc2\xa0m.\xc2\xa0\xe2\x80\x93 481 471 gyventoj\xc5\xb3, 81 gyv./km\xc2\xb2 .\n_START_SECTION_\nIstorija\n_START_PARAGRAPH_\n\xc4\xaesteigtas pagal Did\xc5\xbeiosios Pranc\xc5\xabzijos revoliucijos 1789\xc2\xa0m. gruod\xc5\xbeio 22 d. \xc4\xafstatym\xc4\x85 nuo 1790\xc2\xa0m. kovo 4 d. kartu su kitais 82 departamentais, padalijus Normandijos provincij\xc4\x85. Administracinis centras prad\xc5\xbeioje buvo Kutansas, nuo 1796\xc2\xa0m. Sent Lo. \xc4\xae Kutans\xc4\x85 administracija v\xc4\x97l buvo laikinai perkelta, kai Antrojo pasaulinio karo metais buvo visi\xc5\xa1kai sugriautas Sent Lo miestas._NEWLINE_\xc5\xa0iame regione gyvenusias kelt\xc5\xb3 uneli\xc5\xb3 ir abrikat\xc5\xb3 gentis 56\xc2\xa0m. PK nukariavo rom\xc4\x97nai, v\xc4\x97liau bretonai, normandai, o 933\xc2\xa0m.\xc2\xa0\xe2\x80\x93 Filipas Augustas. Nuo 1204\xc2\xa0m. tai Pranc\xc5\xabzijos karalyst\xc4\x97s dalis._NEWLINE_Man\xc5\xa1as nuolat tapdavo kar\xc5\xb3 ir kov\xc5\xb3 arena. \xc5\xa0ioje \xc5\xbeem\xc4\x97je vyko \xc5\xa0imtametis karas, Religiniai karai, 1639\xc2\xa0m. basakoj\xc5\xb3 sukilimas, 1793\xc2\xa0m. Vand\xc4\x97jos karai. Granvilis tapo korsar\xc5\xb3 sostine, o netoliese buvo \xc4\xafkurtas karinis uostas \xc5\xa0erb\xc5\xabras (Cherbourg)._NEWLINE_XIX a. prasid\xc4\x97jo kra\xc5\xa1to industrializavimas, atsirado metalo perdirbimo gamykl\xc5\xb3, o maisto pramon\xc4\x97 persiorientavo \xc4\xaf gamyb\xc4\x85 eksportui._NEWLINE_1940\xc2\xa0m. kra\xc5\xa1t\xc4\x85 okupav\xc4\x99 vokie\xc4\x8diai pastat\xc4\x97 fortifikacin\xc4\xaf Atlanto pylim\xc4\x85. 1944\xc2\xa0m. departamento teritorijoje vyko Normandijos m\xc5\xab\xc5\xa1is, v\xc4\x97liau operacija Kobra. Po j\xc5\xb3 80-90\xc2\xa0% pastat\xc5\xb3 miestuose buvo sugriauta, kai kurie j\xc5\xb3 baigti atstatyti tik 1960\xc2\xa0m.\n_START_SECTION_\nGeografija\n_START_PARAGRAPH_\nMan\xc5\xa1o departamentas ribojasi su Kalvadoso, Orno, Majeno, Ilio ir Vileno departamentais ir 350\xc2\xa0km. La Man\xc5\xa1o pakrante.\n_START_SECTION_\nKlimatas\n_START_PARAGRAPH_\nKlimatas okeaninis, su didele Atlanto ir Golfo srov\xc4\x97s \xc4\xaftaka. \xc5\xbdiemos \xc5\xa1velnios, \xc5\xa1al\xc4\x8diai b\xc5\xabna retai. Vasaros vidutin\xc4\x97 temperat\xc5\xabra siekia 25\xc2\xb0C. Lietaus i\xc5\xa1krenta nuo 700\xc2\xa0mm pakrant\xc4\x97je iki 1300\xc2\xa0mm departamento pietuose. Tod\xc4\x97l nat\xc5\xabraliai auga palm\xc4\x97s, mimozos, agavos ir kiti \xc5\xa1ilum\xc4\x85 m\xc4\x97gstantys augalai.\n_START_SECTION_\nEkonomika\n_START_PARAGRAPH_\n\xc5\xbdem\xc4\x97s \xc5\xabkis\xc2\xa0\xe2\x80\x93 pagrindin\xc4\x97 ekonomikos \xc5\xa1aka. Pagal gamybos apimtis Man\xc5\xa1as pirmauja visoje Pranc\xc5\xabzijoje. Laikoma daug raguo\xc4\x8di\xc5\xb3, avi\xc5\xb3, o\xc5\xbek\xc5\xb3. Gaminamas s\xc5\xabris, sviestas. Auginamos bulv\xc4\x97s, morkos, porai, kop\xc5\xabstai ir kitos dar\xc5\xbeov\xc4\x97s._NEWLINE_\xc5\xa0erb\xc5\xabre sukoncentruota \xc5\xbevejybos pramon\xc4\x97, laiv\xc5\xb3 statyba, j\xc5\xabrinis turizmas, be to, tai karinis uostas.\n_START_SECTION_\nTurizmas\n_START_PARAGRAPH_\nTurizmas departamente daugiausiai sezoninis, yra nema\xc5\xbeai jacht\xc5\xb3 ir ma\xc5\xbe\xc5\xb3j\xc5\xb3 laiv\xc5\xb3 prieplauk\xc5\xb3 su polisio baz\xc4\x97mis.\n_START_SECTION_\nPolitika\n_START_PARAGRAPH_\nDepartament\xc4\x85 Pranc\xc5\xabzijos senate atstovauja \xc5\xbdanas Biz\xc4\x97, \xc5\xbdanas Pjeras Godfrua ir \xc5\xbdanas Fransua Legranas, Atstov\xc5\xb3 r\xc5\xabmuose\xc2\xa0\xe2\x80\x93 5 deputatai. Generalin\xc4\x99 taryb\xc4\x85 sudaro 53 nariai, kuri\xc5\xb3 po pus\xc4\x99 renkami kas trejus metus \xc5\xa1e\xc5\xa1eri\xc5\xb3 met\xc5\xb3 kadencijai.'